Šefčík, Marek, poslanec NR SR (2021-09-30):
Ďakujem za slovo, pán predsedajúci. Vážený pán generálny prokurátor, vážený pán predsedajúci, vážené kolegyne, kolegovia poslanci, ja nie som právnik a tu v tejto snemovni je zopár právnikov, ktorý sa možno vyjadria odborne alebo vyjadrili odborne k týmto otázkam, ale ja som si vypočul, pán generálny prokurátor, vašu správu, a nielen to, ale aj to, čo ste povedali potom, keď ste už správu konkrétne neprednášali, nehodnotili správu, ale hovorili ste o ďalších a ďalších veciach. A ja som si spravil pár poznámok, tak chcel by som tu predniesť aspoň niektoré z nich. Na úvod poviem, že ja som na verejnom vypočutí kandidátov na generálneho prokurátora nebol, až na jeden prípad, ja som stihol iba vás, takže vás som si vypočul a niektoré veci som tam počul a aj kolegovia poslanci niektorí ma presvedčili, aby som vám dal hlas, tak som to spravil. Nechcem spochybňovať vaše rozhodnutia, pretože, ako som spomínal, nevidím do toho, ale vy ste sa pýtali, čo oslabuje právny štát či dôveru v právny štát. A hneď ste si aj odpovedali, konštatujete, že určite nie zrušenie pár obvinení z niekoľko desiatok tisíc. Rozumiem, že ak sa procesy v trestnoprávnom konaní niekedy nedodržia, ste povinný na to upozorniť, možno aj konanie zastaviť alebo zrušiť. Paragrafom 363 ste zrušili obvinenia finančníka Jaroslava Haščáka a šéfa kontrarozviedky SIS Ľubomíra Arpáša s manželkou. V poriadku, máte na to asi dôvody. Vy však hovoríte okrem toho aj o... nielen o právnom štáte, ale aj o objektívnosti a nestrannosti generálneho prokurátora a pýtate sa, čo ju oslabuje, čo ju podkopáva. No v dome Mariána Kočnera sa našla nahrávka Gorily a vy ste rozhodli o tom, že sa má zničiť. Zdravý sedliacky rozum alebo ľudia, lebo nie sme všetci právnici, ktorí sa na to dívajú, tak ten zdravý sedliacky rozum hovorí, že ako je možné, že niečo, čo môže byť použité ako dôkazový materiál v budúcnosti, sa má zničiť. Ja napríklad keď som videl alebo počul túto správu, tak ja som jej najskôr neveril. A ja si myslím, že práve toto podkopáva tú dôveru ľudí v právny štát. Vy ste vtedy na tom vypočutí kandidátov tvrdil, že kontroverzné rozhodnutia musia prokurátori vysvetliť verejnosti, to znamená, že nielen odbornej verejnosti, nielen právnikom, prokurátorom, ale aj všetkým ostatným ľuďom, teda aj mne napríklad. No a ja som toto vysvetlenie nepočul a dokonca v pléne vás o to žiadal aj môj predrečník Juraj Šeliga a zas nezaregistroval som odpoveď práve na túto otázku, prečo by sa malo to USB zničiť. (Reakcia z pléna.) Pán generálny prokurátor mi hovorí, že, že pán Šeliga by si mal doštudovať zákon. No v poriadku, ale my hovoríme o dôvere smerom k verejnosti. Akú má verejnosť mať dôveru v generálneho prokurátora alebo v Generálnu prokuratúru, tak vy to musíte vysvetliť nielen právnikovi, nielen Šeligovi, ale aj Šefčíkovi a ďalším. Vy ste to tvrdili, že každé kontroverzné rozhodnutie treba vysvetliť. A toto kontroverzným rozhodnutím je, zrušiť, teda zničiť nejaký dôkazový materiál. Ja som si zvykol na to, že keď ma niektorí ľudia chvália, o ktorých mám pochybnosti, tak musím sa zamyslieť nad tým, či náhodou nerobím niečo zlé. Pán generálny prokurátor, ja tu sedím celý čas v sále, včera, dnes a ja vidím, ako pritakávate ľuďom, ktorí vás tu chvália. Všimli sme si, ako vystupujú pán Blaha, pán Suja, pán Mazurek, potom ja s Mirom Žiakom nesúhlasím, ale keď im to vráti, tak zrazu je tu roztržka. Ale oni takto vystupujú dlhodobo. No a títo ľudia, títo ľudia, ako už hovoril Jožo Pročko, vás chvália. Tak neviem, ja len sa pýtam, nebolo by treba sa zamyslieť nad tým, že prečo vás práve takíto ľudia chvália? A ešte, keď mám čas, vy ste nehovorili len, len o správe. Prečo sa tu strhla taká, taká nepríjemná debata, taká prestrelka, pretože ste nehovorili len o správe, ale povedali ste ešte ďalších zopár vecí, ktoré toto spustili. Napríklad ste kritizovali Igora Matoviča, že ako si dovolil vyjadriť sa a tak ďalej a tak ďalej. Takéto vaše vyjadrenia spúšťajú potom toto, čo ste tu videli včera, držali ste si hlavu v dlaniach. Áno, tak to je. Čiže aj od vás by sme prosili, aby ste to robili profesionálne. A keď ste sľúbili, že budete veci vysvetľovať, tak vysvetľujte. Aj verejnosti laickej. Potom ešte, dovoľte mi na základe toho, čo ste povedali po tej správe, tak vystúpi pán predseda parlamentu, potom, však za mnou pôjde ešte Peter Pčolinský, a oni hovoria alebo počuli sme, že chvália vás za to, že nie ste politik. No ale toto, čo vy robíte, to sú politické vyjadrenia. Ja si myslím, že sú a zasahujú do politiky. Takže neviem, prečo ste od nich dostali takú pochvalu. Dobre, tak iba to uzavriem. Mňa zaujímala hlavne tá otázka, na ktorú som nedostal odpoveď a nedostal ju ani Juraj Šeliga, prečo by sa mal nejaký dôkazný materiál zničiť, tá nahrávka Gorily. Takže bol by som rád, keby ste to odpovedali a odpovedali na tú otázku tak, aby to pochopil každý, pretože pýtate sa, dôvera v prokuratúru, prečo je taká nízka v Generálnu prokuratúru. Tak ja vám odpovedám napríklad týmto. Pán generálny prokurátor, ja vám skutočne fandím, áno, áno, kývate hlavou ironicky, lenže ja vám fandím, pretože, pretože (reakcia z pléna), áno, pretože (povedané so smiechom), pretože vy nemôžte chcieť, aby vás každý chválil. No môže vás, môže vás (reakcia z pléna), presne tak, môže vás niekto kritizovať a dokonca sa môže niekto aj pýtať, dožadovať odpovedí. A veríme, že, že bude čím ďalej tým viac odpovedí a tie otázky sa nebudú takto množiť. Ďakujem vám pekne a prajem vám všetko dobré pri vašom rozhodovaní, pri vašej ďalšej činnosti, nech sa vám darí. Ďakujem. (Potlesk.)